ರಾತ್ರಿ ಕೊರೆಯುವ ಚಳಿಯಲ್ಲಿ 5 ಗಂಟೆ ಕಾಲ ನಡೆದು, ಹಿಮಪಾತದಲ್ಲಿ ಸಿಲುಕಿದ್ದವರನ್ನ ರಕ್ಷಿಸಿದ ಯೋಧರು ಶ್ರೀನಗರ: ಸತತ ಹಿಮಪಾತದಿಂದಾಗಿ ಕಾಶ್ಮೀರದ ಸಿಂಥಾನ್ ಪಾಸ್ನಲ್ಲಿ ಸಿಲುಕಿದ್ದ ಹತ್ತು ನಾಗರಿಕರನ್ನ, ಭಾರತೀಯ ಸೇನೆಯ ಯೋಧರು ಹಾಗೂ ಕಾಶ್ಮೀರ ಪೊಲೀಸರು ರಕ್ಷಣೆ ಮಾಡಿದ್ದಾರೆ. ಚಿಂಗಾಮ್ ಕಡೆಗೆ ಹೋಗುತ್ತಿದ್ದ ವೇಳೆ ಒಂದು ಮಗು, ಇಬ್ಬರು ಮಹಿಳೆಯರು ಸೇರಿದಂತೆ 10 ಜನರು ಸಿಂಥಾನ್ ಪಾಸ್ನಲ್ಲಿ ಸಿಲುಕಿಕೊಂಡಿದ್ದರು. ಸತತವಾಗಿ ಹಿಮ ಸುರಿಯುತ್ತಿದ್ದರಿಂದ ವಾಹನಗಳು ಹಿಮದಲ್ಲಿ ಸಿಲುಕಿ ಅಪಾಯದಲ್ಲಿದ್ದರು. ಈ ಕುರಿತು ನಿನ್ನೆ ರಾತ್ರಿ 7 ಗಂಟೆ ಹೊತ್ತಿಗೆ ವಿಷಯ ತಿಳಿದ ಕಾಶ್ಮೀರ ಪೊಲೀಸರು ಹಾಗೂ ಯೋಧರು ಜಂಟಿ ಕಾರ್ಯಾಚರಣೆ ಆರಂಭಿಸಿದ್ರು. ಜೂನಿಯರ್ ಕಮಿಷನ್ಡ್ ಅಧಿಕಾರಿ ಹಾಗೂ ಐವರು ಯೋಧರ ಜೊತೆ, ನಾಲ್ಕು ಎಸ್ಓಜಿ ಪೊಲೀಸ್ ಸಿಬ್ಬಂದಿ 7.30ರ ಸುಮಾರಿಗೆ ಸಿಂಥಾನ್ ಮೈದಾನದಿಂದ ಹೊರಟರು. ರಕ್ಷಣಾ ತಂಡ ನಾಗರೀಕರು ಇದ್ದ ಸ್ಥಳವನ್ನ ತಲುಪಲು ರಾತ್ರಿ ವೇಳೆ ಮೈ ಹೆಪ್ಪುಗಟ್ಟಿಸುವ ಚಳಿಯಲ್ಲಿ, ರಸ್ತೆಯೂ ಕಾಣಿಸದಂಥ ಪರಿಸ್ಥಿತಿಯಲ್ಲಿ ಕಾಲ್ನಡಿಗೆಯಲ್ಲಿ ಹೊರಟಿದ್ದರು. ಹೀಗೆ ರಾಷ್ಟ್ರೀಯ ಹೆದ್ದಾರಿ 244ರಲ್ಲಿ ಸುಮಾರು 5 ಗಂಟೆಗಳ ಕಾಲ 15 ಕಿಲೋಮೀಟರ್ ದೂರ ನಡೆದುಕೊಂಡು ಹೋಗಿದ್ದಾರೆ. ಮಧ್ಯರಾತ್ರಿ 12.05ಕ್ಕೆ ರಕ್ಷಣಾ ತಂಡ ಜನರಿದ್ದ ಸ್ಥಳವನ್ನ ತಲುಪಿದ್ದಾರೆ. ಬಳಿಕ ಅಲ್ಲಿಂದ ನಾಗರೀಕರನ್ನ ಸುರಕ್ಷಿತವಾಗಿ ಸಿಂಥನ್ ಮೈದಾನಕ್ಕೆ ಕರೆದುಕೊಂಡು ಬಂದು, ಅವರಿಗೆ ಆಹಾರ ಹಾಗೂ ಆಶ್ರಯ ನೀಡಿದರು ಎಂದು ಕರ್ನಲ್ ಆನಂದ್ ತಿಳಿಸಿದ್ದಾರೆ. ಸಂಕಷ್ಟದ ಪರಿಸ್ಥಿತಿಯಲ್ಲಿ ದೇಶದ ಜನರ ರಕ್ಷಣೆಗೆ ಯೋಧರು ಸದಾ ಟೊಂಕ ಕಟ್ಟಿ ನಿಲ್ಲುತ್ತಾರೆ ಎನ್ನುವುದಕ್ಕೆ ಈ ಘಟನೆ ಸಾಕ್ಷಿಯಾಗಿದ್ದು, ಪೊಲೀಸರು ಹಾಗೂ ಯೋಧರ ಕಾರ್ಯವನ್ನ ಜನರು ಶ್ಲಾಘಿಸಿದ್ದಾರೆ.